1. L-UE tinsab imħassba serjament dwar is-sitwazzjoni politika, tas-sigurtà u dik umanitarja fil-Jemen li qed tiddeterjora rapidament. L-iżviluppi reċenti għandhom riskji kbar għall-istabbiltà tar-reġjun, b'mod partikolari dik tal-Qarn tal-Afrika, il-Baħar l-Aħmar u fil-Lvant Nofsani usa'. L-UE tikkundanna l-azzjonijiet unilaterali destabbilizzanti meħuda mill-Houthis u l-unitajiet militari leali lejn l-ex President Saleh, tappella lil dawn il-forzi biex itemmu l-użu tal-vjolenza immedjatament u mingħajr ebda kundizzjoni u jirtiraw miż-żoni li ħatfu, inkluż Sana'a u Aden, u tirriafferma l-appoġġ tagħha lejn l-awtoritajiet leġittimi tal-Jemen. F'dan ir-rigward, l-UE tilqa' l-ħatra ta' Khaled Bahah bħala l-Viċi President l-ġdid tal-Jemen mill-President Abd Rabbuh Mansour Hadi. L-UE tinnota li l-President tal-Jemen informa lill-President tal-Kunsill tas-Sigurtà tan-Nazzjonijiet Uniti li "huwa talab mill-Kunsill ta' Kooperazzjoni għall-Istati Għarab tal-Golf u l-Lega tal-Istati Għarab sabiex minnufih jipprovdu appoġġ, b'kull mezz u miżuri neċessarji, fosthom l-intervent militari, biex jipproteġu l-Jemen u l-poplu tiegħu mill-aggressjoni kontinwa tal-Houthis". L-UE tfakkar li fl-aħħar mill-aħħar is-soluzzjoni għal din il-kriżi għandha tkun waħda politika u hija tappoġġa l-komunità internazzjonali fl-appell tagħha għal proċess politiku inklużiv. 2. Għaldaqstant l-UE tħeġġeġ lill-partiti kollha tal-Jemen, b'mod partikolari l-Houthis, biex jaħdmu biex isolvu d-differenzi ta' bejniethom permezz tad-djalogu u l-konsultazzjoni. F'dak il-kuntest, l-UE tappella lill-partijiet kollha biex jimpenjaw ruħhom b'mod rapidu fi proċess li jwassal għal waqfien minnufih tal-vjolenza u tħeġġeġ lill-partijiet kollha tal-Jemen biex jerġgħu lura għall-mejda tan-negozjar. Barra minn hekk, l-UE tħeġġeġ bis-sħiħ lin-NU biex iwettqu b'mod rapidu l-isforzi biex jitkomplew negozjati inklużivi u tistenna b'interess l-ħatra rapida ta' Konsulent Speċjali ġdid tas-SĠNU għall-Jemen. Hija tilqa' l-isforzi tal-Kunsill ta' Kooperazzjoni tal-Golf u l-membri tiegħu biex jikkomplementaw dawn l-inizjattivi, f'konformità sħiħa mal-qafas ipprovdut mill-inizjattiva tal-Kunsill ta' Kooperazzjoni tal-Golf, l-eżiti tal-Konferenza dwar id-Djalogu Nazzjonali (NDC) u l-Ftehim ta' Sħubija Nazzjonali u dwar il-Paċi. Huwa biss permezz ta' kunsens politiku wiesa' permezz ta' negozjati inklużivi li tista' tingħata soluzzjoni sostenibbli, jerġa' jkun hemm il-paċi, u tinżamm l-unità, is-sovranità, l-indipendenza u l-integrità territorjali tal-Jemen. Il-formazzjoni ta' Gvern ta' Unità Nazzjonali hija l-uniku mod biex jiġi ffinalizzat il-proċess ta' transizzjoni u jiġi evitat li jkun hemm kollass ekonomiku u finanzjarju u l-approfondiment tal-kriżi umanitarja. L-UE tappella wkoll lill-atturi reġjonali kollha biex jinvolvu ruħhom b'mod kostruttiv mal-partiti tal-Jemen sabiex titnaqqas il-kriżi u tiġi evitata aktar instabbiltà reġjonali. L-UE tħeġġeġ ukoll lill-partijiet kollha biex jimplimentaw bis-sħiħ ir-riżoluzzjonijiet rispettivi tal-Kunsill tas-Sigurtà tan-NU, b'mod partikolari r-Riżoluzzjoni KSNU 2201 tal-15 ta' Frar 2015, u r-Riżoluzzjoni 2216 tal-14 ta' April 2015. 3. L-UE ttenni l-impenn sod u d-determinazzjoni tagħha biex tiġi indirizzata t-theddida ta' gruppi estremisti u terroristiċi, bħall-Al Qaeda fil-Peniżola Għarbija (AQAP), biex ma jitħallewx jieħdu aktar vantaġġ mis-sitwazzjoni attwali. L-UE tikkundanna bl-aktar mod qawwi l-attakki terroristiċi reċenti, b'mod partikolari dawk imwettqa f'moskej f'Sana'a u Saada fl-20 ta' Marzu. 4. L-impatt umanitarju tal-ġlied bejn il-milizzji differenti, il-bumbardamenti u l-interruzzjoni ta' servizzi essenzjali fuq il-popolazzjoni ċivili, b'mod partikolari fuq it-tfal, qiegħed jilħaq livelli allarmanti u qiegħed jiggrava sitwazzjoni umanitarja li diġà hija prekarja. L-UE tappella lill-partijiet kollha biex jiżguraw il-protezzjoni tal-popolazzjoni ċivili u jżommu lura mill-immirar dirett tal-infrastruttura ċivili b'mod partikolari faċilitajiet mediċi u sistemi tal-ilma u milli jużaw binjiet ċivili għal skopijiet militari. 5. L-UE tħeġġeġ ukoll lill-partijiet kollha sabiex b'mod urġenti jagħtu aċċess mhux ristrett lill-ħaddiema fil-qasam umanitarju u tal-għajnuna, b'tali mod li tkun tista' tingħata assistenza vitali lill-iktar persuni vulnerabbli. Għandhom jittieħdu l-miżuri kollha li jiżguraw ir-rispett tad-Dritt Umanitarju Internazzjonali u d-Dritt Internazzjonali dwar id-Drittijiet tal-Bniedem. L-UE tappella għall-investigazzjoni indipendenti tal-vjolazzjonijiet kollha allegati tad-drittijiet tal-bniedem internazzjonali u d-dritt umanitarju internazzjonali. L-UE tisħaq dwar il-ħtieġa għal azzjoni umanitarja kkoordinata taħt it-tmexxija tan-NU, u tħeġġeġ lill-pajjiżi kollha biex jikkontribwixxu għall-indirizzar tal-ħtiġijiet umanitarji. 6. L-UE tirriafferma l-impenn tagħha li tkompli tappoġġa lill-Jemen u lill-poplu tal-Jemen. Ara l-paġna tal-laqgħa